text: Nu slettes de sidste spor efter oliekongen fra Vejle
  06 maj 2017 kl. 07.52
  To år efter, at Danmarks ukronede benzinkonge, Olaf Haahr, Vejle, solgte sine 43 tankstationer til en stor tysk kæde af benzin-stationer, slettes det sidste spor af Haahr-æraen.
  Skiltene med Haahr Benzin bliver nu skiftet til OIL! tank & go.
  Mabanaft GmbH & Co.KG, med hjemsted i Hamborg driver under navnet OIL! et stort antal tankstationer i Tyskland, Østrig og Schweiz, og ejer tankstationerne tankpool24 i Ungarnog Tirex Petrol i Moldova.
  Med navneskiftet er et stykke dansk erhvervshistorie slut. Olaf Haahr, der til oktober fylder  80 år, begyndte i oliebranchen for 57 år siden.
  I 1960 stiftede Olaf Haahr firmaet ”O.Haahrs Olieforretning” med en lejet tankvogn. Han fik en kontrakt med Esso om at sælge olieprodukter i og omkring Vejle - og så begyndte ellers et sandt erhvervs-eventyr, der gjorde Olaf Haahr til Danmarks ukronede benzinkonge, da han skabte en dansk kæde af benzin-stationer.
  Han satte selv sine priser og var årsag til mange benzinkrige frem til 2004. Her solgte Olaf Haahr alle sine tankstationer til Statoil for et meget stort kontant beløb, men i 2007 udløb konkurrenceklausulen og så begyndte Olaf Haahr igen opbygningen af en kæde af tankstationer - nu udelukkende med fuldautomatiske anlæg.
  I det lange løb blev  konkurrencen og priskrigen dog for hård selv for Olaf Haahr – og i marts 2015 solgte han alle 43 ubemandede tankanlæg til den tyske koncern Mabanaft GmbH & Co. KG, som i denne tid udfaser Haahr-navnet på sine danske tankanlæg.
  
  